Wyoming

Wyoming es un stato del Statos Unite de America.

 Historia 
Le prime habitantes del area esseva nativos american, inter illes le sioux e le cheyenne. Le prime exploratores statounitese al area esseva un expedition conducite per John Colter, un membro previe del expedition del capitanes Lewis e Clark, in 1807. Ille notava le fontes calide de Yellowstone. Postea trappatores veniva pro profitar del pelles de castores.

Post le discoperta de auro in California in 1848 e le discoperta de un passo per le Montanias Roccose, multe homines blanc viagiava trans le area. Pocos remaneva, ma le governamento statounitese establiva fortes militar pro defender les e obreros del ferrovias. Le forte Laramie in le sud-est esseva le plus grande. Proxime le forte Phil Kearney esseva battalias multo sanguine con le nativos. Le citate ferroviari de Cheyenne deveniva un refugio pro homines, qui cercava illegalmente auro in le Black Hills ["Collinas Nigre"] durante le annos 1870.

Le area deveniva le Territorio de Wyoming in 1868. Illo esseva le prime  governamento del tote mundo, le qual permitteva al feminas votar in 1869. (Le spero esseva que le lege vadeva attraher feminas al territorio.)

Le annos 1870 esseva bon pro le education de boves. Le tempore esseva breve, ma contribueva multe al cultura del vaccheros statounitese. Le territorio deveniva le 44e stato del USA in 1890.

Al tempore presente Wyoming es famose pro vaccheros, tourismo e petroleo. Le stato produce le plus grande quantitate de carbon in le USA.

Referentias
 https://www.wyo.gov/about-wyoming/wyoming-history
 Larson, T.A. "Wyoming, a History" 1984, W.W. Norton & Company, Inc.

Categoria:Statos del Statos Unite